ΨΗΦΙΣΜΑ ΤΗΣ ΣΥΜΒΟΥΛΕΥΤΙΚΗΣ ΕΠΙΤΡΟΠΗΣ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ ΣΧΕΤΙΚΑ ΜΕ ΕΝΑΝ ΠΟΛΥΜΕΡΗ ΔΙΑΚΑΝΟΝΙΣΜΟ ΓΙΑ ΤΟ ΧΑΛΥΒΑ (Εγκρίθηκε ομόφωνα κατά την 289η σύνοδο της 18ης Δεκεμβρίου 1990) (91/C 10/04)

Η Συμβουλευτική Επιτροπή της Ευρωπαϊκής Κοινότητας Άνθρακα και Χάλυβα 1. Εκφράζει τη λύπη της για τη διατήρηση ενός μεγάλου αριθμού δασμολογικών ή μη δασμολογικών φραγμών που συνεχίζουν να εμποδίζουν το διεθνές εμπόριο χάλυβα, 2.διαπιστώνει ότι τα εμπόδια αυτά έχουν σχεδόν εξ ολοκλήρου εξαφανιστεί στην Κοινότητα όπου οι εισαγωγές χάλυβα από τρίτες χώρες απελευθερώνονται προοδευτικά, ενώ η Κοινότητα αυτή αποτελεί έναν από τους πιο ανοικτούς στις ανταλλαγές εμπορικούς χώρους, 3.σημειώνει ότι, συγχρόνως, οι ανταλλαγές με τις Ηνωμένες Πολιτείες υπόκεινται, μέχρι τις 31 Μαρτίου 1992, σε περιορισμούς που εμποδίζουν τους κοινοτικούς παραγωγούς να προσαρμοστούν στην κατάσταση και στις συνθήκες της αμερικανικής αγοράς χάλυβα και ότι, σε αντίθεση με την κοινοτική αγορά, αυτή των Ηνωμένων Πολιτειών δεν ανοίχθηκε κατά την πρόσφατη περίοδο, 4.σημειώνει, εντούτοις, ότι οι Ηνωμένες Πολιτείες, κατά τη διάρκεια της ανανέωσης των "συμφωνιών αυτοπεριορισμού" που επέβαλαν στις χώρες εξαγωγής, υπέγραψαν το 1989 με δέκα άλλες χώρες "διμερείς συναινέσεις" με στόχο τη δημιουργία των βάσεων για μια οργάνωση διεθνούς εμπορίου χάλυβα που να εγγυάται ένα θεμιτό ανταγωνισμό και να εξαλείφει τις στρεβλώσεις, 5.σημειώνει ότι, λόγω της διμερούς και μερικής φύσης τους, αυτές οι συμφωνίες δεν μπορούν να αποτελέσουν κάτι περισσότερο από μία συνεισφορά σε μια νέα οργάνωση του διεθνούς εμπορίου χάλυβα, 6.υπενθυμίζει ότι ο επιδιωκόμενος στόχος, δηλαδή η φιλελευθεροποίηση και η ηθικοποίηση του εμπορίου χάλυβα, δεν μπορεί να επιτευχθεί παρά με τη σύναψη μιας πραγματικής "πολυμερούς συμφωνίας για το χάλυβα", με τη θέσπιση ενός διεθνούς κώδικα καλής συμπεριφοράς που θα τηρείται από όλους τους εταίρους και τον οποίο θα υπογράψει ο μεγαλύτερος δυνατός αριθμός χωρών εισαγωγών και εξαγωγών, 7.εκφράζει την επιθυμία, για να πραγματοποιηθεί αυτός ο στόχος, η πολυμερής αυτή συμφωνία να περιλαμβάνει τα ακόλουθα στοιχεία: - κατάργηση όλων των ενισχύσεων περιλαμβανομένων και εκείνων που προέρχονται από περιφερειακές ή τοπικές αρχές, που είναι δυνατόν να στρεβλώσουν τον ανταγωνισμό. Από αυτή την άποψη, θα πρέπει να περιληφθούν οι κανονισμοί της Κοινότητας σε θέματα επιδοτήσεων (περιλαμβανομένου του κώδικα ενισχύσεων), -εναρμόνιση των δασμολογίων χάλυβα με μείωση των πιο υψηλών δασμών και παγιοποίηση, στο πλαίσιο της ρήτρας του πλέον ευνοημένου κράτους, γι' αυτούς που έχουν υπογράψει τη συμφωνία, -κατάργηση όλων των μη δασμολογικών μέτρων που έχουν αρνητική επίπτωση στον θεμιτό ανταγωνισμό, -καθορισμό των κανόνων εφαρμογής των διαδικασιών αντιντάμπινγκ μεταξύ αυτών που έχουν υπογράψει τη συμφωνία κατά τρόπο ώστε οι διαδικασίες αυτές να μην αποτελέσουν συγκαλυμμένους μη δασμολογικούς φραγμούς, -θέσπιση ενός δεσμευτικού μηχανισμού κυρώσεων για να αποφευχθεί η από μέρους ορισμένων παράβαση αυτών των μέτρων, -ίδρυση ενός διεθνούς οργανισμού υπό την αιγίδα της ΓΣΔΕ επιφορτισμένου να επιβλέπει την τήρηση αυτής της συμφωνίας, 8.εκτιμά ότι η ΓΣΔΕ θα έπρεπε να χρησιμεύσει ως πλαίσιο για τη σύναψη και την τήρηση αυτής της συμφωνίας και ότι ο Γύρος της Ουρουγουάης παρέχει τη δυνατότητα να διεξαχθεί σωστά αυτή η διαπραγμάτευση, 9.ζητά με επιμονή από την Ευρωπαϊκή Επιτροπή να λάβει αμέσως όλα τα μέτρα για να προτείνει στα συμβαλλόμενα μέρη της ΓΣΔΕ να αναλάβουν την υποχρέωση να συνάψουν, το αργότερο ως τις 31 Δεκεμβρίου 1991, μία πολυμερή συμφωνία για το χάλυβα σύμφωνα με το πνεύμα και τις αρχές που εκτέθηκαν παραπάνω.